Simon Antoine Jean L'Huilier

Matemàtich.
Simon Antoine Jean L'Huilier a l'era nà dël 1750 e a l'é mòrt dël 1840.

Già dal liceo, L'Huilier a l'era brav an matemàtica.
A l'ha donca studià matemàtica a Gëneva da n'anlev d'Euler e a l'é vnù ël tuor dle masnà an na rica famija.
Intrà tanme redator a l'Academia militar ëd Varsavia, a l'han ancarialo dë scrive un lìber ëd matemàtica.
A l'é peui vnùit ël tuor dël fieul dël prinsi Adam Kazimierz Czartoryski, ufissi ch'a l'ha tnù për óndes agn.
Sòn a-j lassava ël temp për soe arserche an matemàtica e scrive dj'artìcoj.
A 'n concors ëd l'Academia dle siense ëd Berlin, ch'a l'avìa për tema ël càlcol diferensial, a l'ha vagnà ël prim premi con un travaj an sla nossion d'infinì e ij lìmit.

Apress un perìod a l'Università ëd Tübingen, dël 1795 a l'é stàit nominà a la cadrega ëd matemàtica dl'Università ëd Gëneva, ch'a l'ha tnù fin-a a cand a l'é andàit an pension, dël 1823.
Për n'ann a l'é stàit ëdcò ël pressident dël consèj legislativ ëd la sità ëd Gëneva.

Lhuilier, Simon Antoine Jean